650 ኢትዮጵያውያን ከደቡብ ሱዳን ወደ አገራቸው ተመለሱ
 በደቡብ ሱዳን የሚኖሩ ኢትዮጵያውያንን ግጭቱ ካለበት ወደ ሌለበት ስፍራ የማዛወሩ ተግባር ተጠናክሮ መቀጠሉን የውጭ ጉዳይ ሚኒስቴር ተናገረ።ከፍተኛ ቁጥር ያላቸው ኢትዮጵያውያን የሚገኙበትን የደቡብ ሱዳን ዋና ከተማ ጁባን ጨምሮ፣ ማላካል፣ ቦር ፣ ቤንቱ ፣ አኮቦ ፣ ናስር፣ አዳር፣ ፊል ዋሸርና ኮሪደር በተባሉ የደቡብ ሱዳን 14 ትላልቅ ከተሞች ውስጥ ብቻ 14 ሺ 345 ኢትዮጵያውያን ይኖራሉ። በመሆኑም ኢትዮጵያውያኑን ግጭቱ ከተከሰተበት አካባቢ የማውጣቱ ስራ በስፋት እየተሰራ መሆኑን ነው  የውጭ ጉዳይ ሚኒስቴር የገለፀው። እስካሁንም 650 ኢትዮጵያውያንም በጋምቤላ ክልል በኩል ወደ አገራቸው መግባታቸው ተመልክቷል።ይህንን ስራ በማፋጠንና በግጭቱ አካባቢ የሚገኙ ኢትዮጵያውያንን ለመታደግም የውጭ ጉዳይ ሚኒስቴርን ጨምሮ፣ ከመከላከያ  ሚኒስቴር፣ ከብሄራዊ መረጃና ደህንነት አገልግሎት፣ ከሴቶች ህጻናትና ወጣቶች ጉዳይ ሚኒስቴር ፣ ከመከላከያ ሰራዊት ፣ ከጤና ጥበቃ እንዲሁም ከገንዘብና ኢኮኖሚ ልማት ሚኒስቴሮች በተጨማሪም ከኢትዮዽያ አየር መንገድ የተውጣጣ ግብረ ሃይል ተቋቁሟል።የውጭ ጉዳይ ሚኒስቴር አምባሳደር ቃል አቀባይ አምባሳደር ዲና ሙፍቲ እንደተናገሩት፥ ግብረ ሃይሉ ግጭቱ በተባባሰባቸው አካባቢዎች የሚገኙ ነዋሪዎችን የማዛወሩን ስራ እየሰራ ነው።ግጭቱ እየቀጠለ ከሄደና ለዜጎቹ የሚያሰጋ መሆኑ ከተረጋገጠም  ፍላጎት ያላቸው ሁሉንም ዜጎች ወደ ሀገር የመመለስ እንቅስቃሴም እንደሚከናወን  አምባሳደሩ ጨምረው አስረድተዋል።በሌላ በኩልም ሁለቱን ሀገራት የማደራደሩ ስራ በመቀጠል  ቀደም ሲል በኢጋድ የውጭ ጉዳይ ሚኒስትሮች አማካኝነት ለሁለቱ ተፋላሚዎች በአፋጣኝ ግጭቱ እንዲቆምና ወደ ድርድር እንዲቀርቡ ሃሳብ መቅረቡ ይታወቃል። ይህንን ሃሳብ ለማጠናከርም ጠቅላይ ሚኒስትር ሃይለማርያም ደሳለኝ የሚመሩት የኢጋድ የመሪዎች የልኡካን ቡድን በጁባ በመገኘት ሃሳቡን በድጋሚ ያቀረበ ሲሆን፤ በሀገሪቱ የህግ የበላይነት እንዲከበርና በተለይም በግጭቱ ሰለባ የሆኑና የተፈናቀሉ ወገኖች ወደ ቀያቸው እንዲመለሱ ሃሳብ ቀርቧል። ከዚህ ጋር በተያያዘ ቀጣዩ ውይይትም ኢትዮዽያ ውስጥ እንደሚደረግና ድርድሩንም አምባሳደር ስዩም መስፍን እንደሚመሩት ነው አምባሳደሩ የተናገሩት። የዲፕሎማሲ ሂደቱን ኢጋድና የአፍሪካ ህብረት ብቻ ሳይሆኑ የተባበሩት መንግስታት ድርጅት፣ የአሜሪካ መንግስትና የአውሮፓ መንግስታት እንዲሁም ቻይና  እየደገፉ መሆናቸውንም ነው ቃል አቀባዩ የገለፁት። ምንጭ ኤፍ.ቢ.ሲ